钦定古今图书集成/明伦汇编/官常典/第796卷 > 李邦瑞
## 钦定古今图书集成/明伦汇编/官常典/第796卷 > 李邦瑞

按《元史》本传：“邦瑞，字昌国，以字行，京兆临潼人，世农
家。邦瑞幼嗜学，读书通大义。尝被掠，逃至太原，为金
将小史，从守阎漫山寨。国王木华黎攻下诸城堡，金
将走，邦瑞率众来归，复居太原。守臣惜其才，具鞍马
遣至行在所，中书以其名闻。岁庚寅，受旨使宋，至宝
应，不得入。未几，命复往，仍谕山东淮南路行尚书省”
李全护送宋，仍拒之，复奉旨以行。邦瑞道出蕲、黄，宋
遣贱者来迎，邦瑞怒叱出之，宋改命行人，乃议如约
而还。太宗慰劳，赐车骑、旃裘、衣装及银十锭。邦瑞因
奏“干戈之际，宗族离散，乞归寻访。”帝谕速不䚟、察罕、
匣剌达海等，邦瑞驰驿南京，询访亲戚，或以隶诸部
者，悉归之。甲午，从诸王阔出经略河南，凡所历河北、
陕西州郡四十馀城，绘图以进，授金符、宣差军储使。
乙未夏六月，卒。子荣。